*Comunicat de presă*

*20 martie 2025*

**Jurnalistul Marian Voicu, invitat la „Noaptea Ideilor” în Polonia**

Pentru al treilea an consecutiv, Institutul Cultural Român de la Varșovia se alătură festivalului de dezbateri „Noaptea Ideilor”, un proiect-far al rețelei Institutului francez, organizat în peste 100 de filiale pe mapamond. Ediția poloneză, care va avea loc în data de 22 martie 2025, este organizată de Institutele franceze din Varșovia și Cracovia, în parteneriat cu Stary Teatr din Cracovia, iar ICR Varșovia este singurul institut străin invitat să propună un interlocutor la dezbateri.

Tema de anul acesta este „Puterea faptelor”, iar la primul din cele două paneluri, este invitat **jurnalistul Marian Voicu**, care va vorbi despre dezinformare, războiul informațional și *fake news* într-un context contemporan tot mai complex și mai greu de înțeles.

Jurnalistul român va discuta cu Baptiste Kotras, cercetător francez în sociologie, Katarzyna Dębek, redactor-șef al ediției poloneze a revistei *Forbes*, iar dezbaterea va fi moderată de Michał Nogaś, cunoscut journalist, critic literar, director editorial al Radio Trójka, canalul 3 al radiodifuziunii publice poloneze. Discuția va avea ca punct de plecare întrebări precum: cum se poate contracara populismul; cum se poate lupta împotriva știrilor false, a actelor de represiune sau a încălcărilor drepturilor omului; angajamentul socio-politic se reduce astăzi doar la aprecieri pe Facebook? Mai este internetul un spațiu pentru mișcările sociale emancipatoare sau a fost preluat de propaganda conservatoare?

Marian Voicu lucrează de peste 20 de ani în televiziune și radio, ca jurnalist, moderator și producător. A moderat dezbaterile prezidenţiale şi parlamentare din 2004 și 2024. În ultimii ani a cercetat fenomenul dezinformării și al propagandei. În 2018, a publicat la Editura Humanitas *Matrioşka mincinoşilor: fake news, manipulare, populism.* La TVR produce din 2020 emisiunea săptămânală „Breaking Fake News”, este cofondator al publicației Veridica (2020) specializată în monitorizarea, analiza și demontarea campaniilor de *fake news* și dezinformare din Europa Centrală și de Est. Printre filmele documentare realizate, se numără *Război și pace în Ucraina* (2019), *Gladiatorii: povestea campionilor Deltei* (2018), *Torna, torna, fratre! Povestea aromânilor spusă de ei înșiși* (2015), *Exodul: o tragedie siriană* (2014), *Tezaurul României de la Moscova: inventarul unei istorii de o sută de ani* (2013), *Serbia după război: în căutarea adevărului* (2009), *Uganda, 15: cea mai tânără țară, cel mai sărac continent* (2009), *Cu papucii prin desert* (2006), *Românii din Siberia* (2002), *Românii uitați: moldovenii de dincolo de Nistru*(2000). S-a implicat în programe de alfabetizare media, combaterea dezinformării, cooperarea pentru dezvoltare internațională, documentarea migrației și a traficului de ființe umane, programe pentru jurnaliştii români din jurul României.

An de an, în colaborare cu parteneri locali, Institutul Francez invită jurnaliști, scriitori, artiști, lideri de opinie și experți francezi și internaționali pentru a dezbate teme de actualitate la nivel european sau global. Institutul Cultural Român de la Varșovia colaborează cu Institutul francez din Polonia din 2023 – în acel an, la dezbateri a fost invitată dramaturga Gianina Cărbunariu, iar în 2024 antropologul Alec Bălășescu. ICR Varșovia urmărește prin această colaborare să includă intelectualii din România în dialogul de idei european, să ofere un context valoros și relevant pentru punctele de vedere și experiențele românești.

**Contact:**

Serviciul Promovare și Comunicare

biroul.presa@icr.ro;

031 71 00 622